# name
L’estat de les biblioteques públiques a Catalunya l’any 2023

# metadata.dc.description.abstract[].value
Aquest informe analitza el servei de biblioteca pública a Catalunya l’any 2023 a partir de dades oficials i estadístiques públiques. Els resultats mostren que el 95% de la població viu a municipis amb una biblioteca pública i un 2% addicional té servei de bibliobús, mentre que el 3% restant no té servei de biblioteca pública. Pel que fa als equipaments, la majoria dels municipis amb menys de 50.000 habitants no assoleix el nombre de punts de lectura i punts públics d’accés informàtic previstos al Mapa de Lectura Pública de Catalunya. Globalment, la ràtio de documents per habitant al conjunt de biblioteques públiques és de 2,1. Als municipis de fins a 20.000 habitants, les ràtios de documents per habitant previstes al Mapa s’assoleixen de manera folgada. No obstant això, menys de la meitat dels municipis d’entre 20.000 i 200.000 habitants assoleixen les ràtios marcades el Mapa i, a les cinc ciutats amb més de 200.000 habitants, la ràtio se situa entre 1,1 i 1,5 documents per habitant. L’any 2023, l’11,1% de la població va fer servir el servei de préstec. L’ús arriba al 14,4% de la població en municipis de menys de 3.000 habitants, mentre que a les cinc ciutats amb més de 200.000 habitants se situa en el 10,4%. S’observa una relació entre el nombre de documents disponibles per habitant i el percentatge d’usuaris actius: a mesura que augmenta la disponibilitat de fons documentals, també ho fa la proporció de població que fa ús del servei de préstec. La ràtio anual de préstecs per habitant és de 1,9 documents. Aquesta ràtio és més elevada als municipis de menors dimensions. No s’observa cap relació entre la renda mitjana dels municipis i el servei i ús de la biblioteca pública. Les activitats que s’organitzen amb major assiduïtat són els tallers, els clubs de lectura i les hores del conte, seguides de les xerrades, les conferències, les presentacions de llibres i les exposicions. El públic majoritari a qui es dirigeixen les activitats són els adults i els infants. Hi ha un percentatge molt baix d’activitats per a joves que sembla clarament inferior a la seva presència entre la població.

# metadata.dc.rights[].value
cc by-nc-sa (c) Borrego, Àngel (Borrego Huerta) et al., 2025

# metadata.dc.source[].value
Informes (Centre de Recerca en Informació, Comunicació i Cultura (CRICC))

# metadata.dc.title[].value
L’estat de les biblioteques públiques a Catalunya l’any 2023